རྒས་མོ་འདི་སོ་སོའི་སྒེར་ཁང་དུ་བསྡད་ཀྱི་ཡོད་ཀྱང་རྒྱུན་དུ་བཤད་པའི་སྐད་ཆའི་ཐོག་ནས་ད་ཆ་མོ་ལ་ཨ་མ་དང་གཅེན་པོ་ཞིག་ཡོད་བཟོ་འདུགངའི་ལས་ཀའི་ངོ་བོ་ཐོག་ནས་བྱས་ན་ཁ་བརྡའི་ནང་འཛེམ་བྱའི་རིགས་ཏེ་ཞབས་ཕྱི་ཞུ་ཡུལ་གྱི་གང་ཟག་དེའི་ཁྱིམ་ཚང་གི་རྒྱབ་ལྗོངས།དངུལ་ཁང་གི་མ་རྩ།དངུལ་ཕོག་ཡོད་མེད་དམ་ཇི་ཙམ་ཡོད་མེད།བཟའ་ཟླ་ཤི་གསོན་ཇི་ཡིན་སོགས་འདྲི་མི་ཆོག་པ་ཡིན་ཡང་སྐད་ཆ་དེ་དག་ནི་མོ་རང་སོ་སོས་ངེད་གཉིས་ལ་བཤད་བཞག་པའི་གནས་སྟངས་ལོག་ཀ་ཆག་ཡོད།མོས་མཚམས་རེར་ཅུང་གཟུགས་པོ་འཁྲུས་ཚར་ནས་ངས་མོའི་ངོ་ལ་མཛེས་མཚོན་ཏོག་ཙམ་བྱུག་དགོས་པའི་རེ་འདུན་བཏོན་གྱི་ཡོད།ངས་དེ་སྔོན་ནས་ངོ་གདོང་གི་མཛེས་རྩལ་སོགས་གང་ཡང་ཤེས་ཀྱི་མེད་ལ།དེ་སྔོན་བུད་མེད་ཅིག་ཡིན་པའི་ངོས་ནས་ལག་ཏུ་ག་རེ་ཐེབས་བྱུང་ན་དེ་དག་ངོ་ལ་བྱུག་ནས་ཏོག་ཙམ་བེད་སྤྱོད་པའི་ཁུལ་ལས་གོ་རིམ་དང་ཞིབ་ཆ་ཏིལ་ཙམ་ཡང་ཤེས་ཀྱི་མེད་ཟེར་ན་འགྲིག་གི་ཡོད།འོན་ཀྱང་སྦྱིན་བདག་མ་འདིས་ང་ལ་ཐོག་མར་མོའི་ངོ་གདོང་ཐོག་གི་བ་སྤུ་རྩིང་ཙམ་རྣམས་འདམ་རྫས་ཀྱིས་བསྐོག་བཅུག་པ་དང་།དེ་ནས་ངོར་ཞག་རྩི་བྱུག་རྫས་སྤྱོད་རྗེས་གཞི་ནས་མིག་དང་མཆུ་ཏོར་མཚོན་བྱུགས་བཅུག་གི་ཡོད།མོས་ག་དུས་ཡིན་ཡང་ངས་མོའི་ངོ་ལ་མཛེས་ཆོས་བྱུག་དགོས་པ་བཤད་ཀྱི་ཡོད།